Bekendstelling: Jimny klim die bergDie nuwe Jimny. Foto: Verskaf Kyk, ek is ongeveer 15 jaar in die motorbedryf en ek het nog nooit soveel ophef oor ŉ nuwe voertuig beleef soos met die splinternuwe Suzuki Jimny nie. Al die motormanne wat ek ken, van dié wat motorfiets ry tot die spoedvrate tot die 4×4–ouens, was almal só opgewonde oor dié outjie dat hulle hul nie kon help nie. Die Jimny se voorvader – die LJ – is in 1970 bekendgestel en is tot 1981 vervaardig. Die SJ was tot 1998 in Suid-Afrika beskikbaar. Ons het in 2008 eers die Jimny gekry, toe is die ontwerp al 10 jaar oud en ons het dit vir 10 jaar gekry. Nou is dit tyd vir die allernuutste Jimny om uit te blink. Die nuwe Jimny. Foto: Verskaf In ŉ tyd waar die meeste vervaardigers se voertuie groter, swaarder en meer ingewikkeld raak, het Suzuki besluit om die voertuie effe te vereenvoudig en ŉ nostalgiese ontwerptaal te gebruik sodat die voertuig meer soos sy LJ‑ en SJ‑voorgangers lyk. Regtig oulik. Die Jimny is gewild vir sy uitmuntende 4×4-vernuf en dus word die leer-raam-onderstel behou. Suzuki het ŉ gepatenteerde dwarsbalk wat hulle Suzuki X-balk noem wat die onderstel versterk tussen die twee aste. In my opinie was een van die vorige Jimny se enigste tekortkominge die feit dat die voertuig nie met ŉ ewenaarslot toegerus was nie. Dit is nou opgelos met ŉ elektroniese toordery waar die remme ingespan word om te verseker dat die wiele wat in die lug staan, gerem word, en dus word die krag na die wiele gestuur waar dit nodig is. Die nuwe Jimny. Foto: Verskaf Die vierkantige ontwerp van die Jimny is gepas en regtig oulik. Die buksie lyk sommer wintie van ŉ afstand af. Ek is mal daaroor. Die binneruim is waar die Jimny regtig beïndruk teenoor sy voorganger. Voorste passasiers het 30 mm meer beenruimte, agterste passasiers 40 mm meer en die voorste sitplekke kan 240 mm verder agtertoe skuif vir die langste boontjierankers tussen ons. Skouerruimte is baie verbeter en die binneruim van die Jimny voel baie meer ruim as voorheen. Daar is ŉ nuwe kragbron in die Jimny – Suzuki se K15B 1.5 atmosferiese viersilinderpetrolenjin. Dié enjin bied 75 kW en 130 Nm. Al is die enjin groter as die vorige 1.3 is hy heelwat ligter op brandstof as sy voorganger. Die 5-spoed‑handrat sal 6.3ℓ/100km kan handhaaf op die gekombineerde siklus en die 4-spoed outo 6.8ℓ/100km. Die vorige Jimny kon uitputtend raak op die lang pad, maar die kort tyd wat ons met die nuweling deurgebring het, wys dat dit glad nie die geval is met die nuwe een nie. Dit is ŉ atmosferiese Suzuki – trap hom, laat die toere klim en dit sal hol. Ons het op papperige bande maklik 140km/h gehaal op die toetsroete en in ŉ heuwelrige Mpumalanga kon die outo Jimny lag‑lag bulte teen 120km/h klim, mens moet net onthou dat dit atmosferies is – so moenie bang wees vir toere nie. Ons sal vroeg volgende jaar ŉ week saam met die Jimny deurbring waar ons sal gaan baljaar en dit op video vir julle vaslê. Die bekendstelling het vir ons ŉ klein voorsmakie van sy 4×4-vernuf gegee, maar ek wil regtig die Jimny gaan uitdaag. Ons sal toue en maats saamvat, maar ek twyfel of dit nodig sal wees. Daar is ŉ wilde waglys – so as jy belangstel, staan maar in die tou. Ek wil. Die reeks lyk só: Die reeks word gedek deur ŉ 5 jaar/ 200 000km waarborg.